《怀青山草堂》
宋代·郭祥正

三峰连延一峰尊，龙山白纻如儿孙。重冈复岭控官道，北望金儿真国门。

淙流奔激洒河汉，两溪直接丹湖源。松荒桧老古佛刹，鸡鸣春晚桃花村。

石崩废井谢公宅，龟仆断碣长庚坟。斯人白骨已化土，英气往往成烟云。

我昔弃官结茅宇，九品青衫安足数。竹筒盛酒骑白牛，醉眠看天与天语。

如何蹭蹬随辟书，十年又向风尘趋。只今两鬓满霜雪，功业不成思旧庐。

山花解忘忧，山鸟名提壶。四邻未必便弃我，三径荒草还堪锄。

乌泥田肥种秫稻，紫莼味美饶嘉鱼。盈缸酿酒邀客饮，林下散发时时梳。

谁人絷尔不归去，自问此心无乃愚。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。